b'\n_START_ARTICLE_\nZim\xc3\xa1nyin mitali\n_START_PARAGRAPH_\nZim\xc3\xa1nyin mitali on teoreettisen raskasionifysiikan alalla jaettava mitali. Mitalin ohella palkittaville my\xc3\xb6nnet\xc3\xa4\xc3\xa4n 2000 Yhdysvaltain dollarin rahapalkinto. Zim\xc3\xa1nyin mitali on arvostetuin ydinfysiikan alalla nuorelle tutkijalle my\xc3\xb6nnett\xc3\xa4v\xc3\xa4 palkinto.\n_START_SECTION_\nHistoria\n_START_PARAGRAPH_\nZim\xc3\xa1nyin mitali perustettiin unkarilaisen professori Jozsef Zim\xc3\xa1nyin (1931\xe2\x80\x932006) muistoksi. Se perustettiin Zim\xc3\xa1nyin perheen, Unkarin tiedeakatemian hiukkas- ja ydinfysiikan tutkimusinstituutin (KFKI Research Institute of Particle and Nuclear Physics; nyk. nimell\xc3\xa4 Wigner Research Center for Physics) ja Unkarin ydinfysiikan yhteis\xc3\xb6n tuella. Mitalin on suunnitellut unkarilainen kuvanveist\xc3\xa4j\xc3\xa4 Imre Varga.\n_START_SECTION_\nPalkinnon my\xc3\xb6nt\xc3\xa4minen\n_START_PARAGRAPH_\nZim\xc3\xa1nyin mitali my\xc3\xb6nnet\xc3\xa4\xc3\xa4n alle 40\xe2\x80\x93vuotiaalle teoreettisen fysiikan tutkijalle, jolla on poikkeukselliset ansiot ja lupaava tulevaisuus suurienergiaisia raskasionit\xc3\xb6rm\xc3\xa4yksi\xc3\xa4 koskevan fysiikan teorian kehitt\xc3\xa4misess\xc3\xa4. Palkinnon saajan valitsee 16-j\xc3\xa4seninen kansainv\xc3\xa4linen valintakomitea.'